b'\n_START_ARTICLE_\nLietuvos Respublikos darbo kodeksas\n_START_PARAGRAPH_\nLietuvos Respublikos darbo kodeksas (LR DK) \xe2\x80\x93 Lietuvos darbo teis\xc4\x97s \xc4\xafstatym\xc5\xb3 s\xc4\x85vadas, teisynas; darbo kodeksas. \xc4\xaestatymas reglamentuoja darbo santykius, susijusius su Kodekse ir kituose norminiuose teis\xc4\x97s aktuose nustatyt\xc5\xb3 darbo teisi\xc5\xb3 ir pareig\xc5\xb3 \xc4\xafgyvendinimu ir gynyba, nustato atskir\xc5\xb3 darbo santyki\xc5\xb3 sri\xc4\x8di\xc5\xb3 reglamentavimo ribas (sritis pagal Kodekso nustatytas ribas taip pat reguliuoja kiti \xc4\xafstatymai ir Vyriausyb\xc4\x97s nutarimai). Priimtas 2002 m. bir\xc5\xbeelio 4 d. Darbo kodeksas \xc4\xafsigaliojo 2003 m. sausio 1 d. (i\xc5\xa1skyrus LR DK 47 str. 6 d. nuostatas, \xc4\xafsigaliojusias Lietuvai tapus Europos S\xc4\x85jungos nare, ir nuostatas d\xc4\x97l darbo taryb\xc5\xb3, \xc4\xafsigaliojusias pri\xc4\x97mus darbo taryb\xc5\xb3 status\xc4\x85 ir sudarymo tvark\xc4\x85 nustatant\xc4\xaf LR darbo taryb\xc5\xb3 \xc4\xafstatym\xc4\x85).\n_START_SECTION_\nIstorija\n_START_PARAGRAPH_\nLietuvoje galiojo 1971 m. Lietuvos TSR darbo \xc4\xafstatym\xc5\xb3 kodeksas bei po Nepriklausomyb\xc4\x97s atk\xc5\xabrimo priimti atskiri darbo \xc4\xafstatymai. Naujai susiklos\xc4\x8diusius rinkos ekonomikos santykius darbo srityje reik\xc4\x97jo teisi\xc5\xa1kai sureguliuoti liberaliau, lanks\xc4\x8diau, ai\xc5\xa1kiau ir i\xc5\xa1samiau. Iki naujojo LR DK pri\xc4\x97mimo daugelis Ryt\xc5\xb3 bei Vidurio Europos valstybi\xc5\xb3 savo darbo teis\xc4\x99 buvo jau reformavusios. Be to, Lietuvai siekiant naryst\xc4\x97s Europos S\xc4\x85jungoje, buvo b\xc5\xabtina reformuoti darbo santyki\xc5\xb3 srit\xc4\xaf pagal prisiimtus \xc4\xafsipareigojimus. Buvo nuspr\xc4\x99sta rengti Darbo kodekso projekt\xc4\x85. Laikyta, kad teisin\xc4\x97s technikos po\xc5\xbei\xc5\xabriu vientisas, kodifikuotas teis\xc4\x97s aktas gali u\xc5\xbetikrinti geresn\xc4\xaf teisin\xc4\xaf reguliavim\xc4\x85 negu atskiri darbo \xc4\xafstatymai, siekiant geresn\xc4\x97s atskir\xc5\xb3 teis\xc4\x97s norm\xc5\xb3 s\xc4\x85veikos bei darnos. Siekta i\xc5\xa1 esm\xc4\x97s reformuoti Lietuvos Respublikos darbo teis\xc4\x99, naujai sureguliuoti daugel\xc4\xaf darbo ir su jais susijusi\xc5\xb3 santyki\xc5\xb3, darbo kodeks\xc4\x85 \xc4\xaftvirtinti kaip viening\xc4\x85 kodifikuot\xc4\x85 LR darbo teis\xc4\x97s \xc5\xa1altin\xc4\xaf. 1996 m. liepos 29 d. LRV nutarimu buvo patvirtinta darbo grup\xc4\x97 Lietuvos Respublikos darbo kodekso projektui rengti. Darbo kodekso projekt\xc4\x85 pareng\xc4\x97 Vilniaus universiteto Teis\xc4\x97s fakulteto Darbo teis\xc4\x97s katedros teisininkai (mokslinis darbo grup\xc4\x97s vadovas \xe2\x80\x93 Darbo teis\xc4\x97s katedros ved\xc4\x97jas prof. Ipolitas Nekro\xc5\xa1ius)._NEWLINE_Rengiant Darbo kodeks\xc4\x85, buvo pasinaudota Vengrijos, \xc4\x8cekijos, Lenkijos teis\xc4\x97k\xc5\xabros patirtimi. Kodekso projekte siekta apjungti pagrindines Europos S\xc4\x85jungos ir Tarptautin\xc4\x97s darbo organizacijos teis\xc4\x97s akt\xc5\xb3 bei Europos socialin\xc4\x97s chartijos (pataisytos) nuostatas, \xc4\xaftvirtinti jas \xc4\xafstatymo lygmens Lietuvos teis\xc4\x97s aktuose. Atsi\xc5\xbevelgiant \xc4\xaf visoje Europoje ir Lietuvoje did\xc4\x97jan\xc4\x8di\xc4\x85 socialin\xc4\x97s partneryst\xc4\x97s principo reik\xc5\xa1m\xc4\x99, Kodeksas laikytas esminiu dokumentu, kuriuo si\xc5\xablytina vadovautis, ateityje derinant socialini\xc5\xb3 partneri\xc5\xb3 interesus. \xc4\xae LR DK projekt\xc4\x85 buvo perkelta did\xc5\xbeioji dalis Europos S\xc4\x85jungos direktyv\xc5\xb3 nuostat\xc5\xb3, siekiant, kad pri\xc4\x97mus Darbo kodeks\xc4\x85, Lietuvos Respublika b\xc5\xabt\xc5\xb3 i\xc5\xa1 esm\xc4\x97s \xc4\xafgyvendinusi savo \xc4\xafsipareigojimus ES darbo teis\xc4\x97s akt\xc5\xb3 harmonizavimo srityje. Didelis d\xc4\x97mesys buvo skirtas LR ratifikuotoms Tarptautin\xc4\x97s darbo organizacijos (TDO) konvencijoms, taip pat ir neratifikuotoms TDO konvencijoms bei rekomendacijoms. Tokiu b\xc5\xabdu siekta Darbo kodekso nuostatas priartinti prie aktuali\xc5\xb3 nacionalini\xc5\xb3 ir tarptautini\xc5\xb3 realij\xc5\xb3, aplinkybi\xc5\xb3, atsi\xc5\xbevelgti \xc4\xaf tarptautin\xc4\xaf darbo santyki\xc5\xb3 srities reglamentavim\xc4\x85._NEWLINE_Darbo grup\xc4\x97s parengtas Darbo kodekso projektas buvo svarstomas ir koreguojamas Lietuvos Respublikos Vyriausyb\xc4\x97s patvirtintoje darbo grup\xc4\x97je (vadovas \xe2\x80\x93 LR socialin\xc4\x97s apsaugos ir darbo ministerijos viceministras Rimantas Kairelis). Svarstyti keli \xe2\x80\x93 2001 m. gruod\xc5\xbeio 10 d. (Nr. IXP-1268) bei 2002 m. vasario 20 d. IXP-1268(2SP) \xe2\x80\x93 projektai. Galutinis LR Darbo kodekso projektas u\xc5\xberegistruotas 2002 m. baland\xc5\xbeio 23 d., priimtas 2002 m. bir\xc5\xbeelio 4 d._NEWLINE_2016 m. \xe2\x80\x93 naujas Darbo kodeksas'